Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 2 Pv 815/11/1102	Bratislava II, 27.3.2012
EEČ : 2-9-18-2012

U Z N E S E N I E

Trestná vec:	obvinený XXXXX  
Prečin:	nedovolenej výroby omamných a psychotropných látok, jedov alebo prekurzorov, ich držania a obchodovania s nimi

Rozhodol: 	prokurátorka Okresnej prokuratúry Bratislava II
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
od presne nezisteného času do 01.20 hod. dňa 27.08.2011 v Bratislave na Zlatých pieskoch, pri tenisových kurtoch prechovával igelitový sáčok s obsahom sušenej zelenej rastliny, ktorú pri kontrole vydal príslušníkom hliadky Pohotovostnej motorizovanej jednotky KR PZ Bratislava, pričom podrobnou analýzou Kriminalisticko - expertízneho ústavu PZ Bratislava bolo zistené, že v predloženom sáčku bolo sušené konope (marihuana) s hmotnosťou 1299 mg s obsahom 210 mg tetrahydrokanabinolu (THC), s priemernou koncentráciou 16,2% hmotnostných, ktoré množstvo zodpovedá 7-13 obvykle jednorázovým dávkam drogy, pričom rastliny rodu Cannabis (konopa) sú zaradené v zmysle zákona NR SR č. 139/1998 Z.z. o omamných látkach, psychotropných látkach a prípravkoch v znení neskorších predpisov do I. skupiny omamných látok

Podľa §216 odsek 2 Trestného poriadku je určená obvinenému skúšobná doba v trvaní 16 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
     Uznesením policajta Obvodného oddelenia PZ Trnávka, Odbor poriadkovej polície, Okresného riaditeľstva PZ Bratislava II pod ČVS: ORP-3440/TK-B2-2011 bolo dňa 27.08.2011 začaté trestné stíhanie za prečin podľa § 171 ods. 1 Trestného zákona a uznesením vyšetrovateľa 1. Oddelenia všeobecnej kriminality, Odbor kriminálnej polície, Okresného riaditeľstva PZ Bratislava II pod ČVS: ORP-1548/1-OVK-B2-2011 zo dňa 04.10.2011 podľa § 206 ods. 1 Trestného poriadku vznesené obvinenie XXXXX za úmyselný prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 2 Trestného zákona na tom skutkovom základe, ako je uvedený vo výrokovej časti tohto uznesenia.

     Obvinený XXXXX je dôvodne podozrivý zo spáchania úmyselného prečinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 2 Trestného zákona, za ktorý tento zákon v osobitnej časti ukladá trest odňatia slobody, ktorého horná hranica neprevyšuje päť rokov. 

     Obvinený XXXXX sa priznal k spáchaniu skutku, za ktorý je stíhaný, oľutoval svoje konanie. Zároveň pri svojom výsluchu v prípravnom konaní, po poučení, súhlasil s podmienečným zastavením trestného stíhania.

     Obvinený XXXXX nebol postihnutý na odbore všeobecnej vnútornej správy Obvodného úradu v Bratislave za priestupok, ani v Českej republike a doposiaľ taktiež nebol súdne trestaný. Obvinený pracuje ako audítor.

     Obvinený sa k trestnému činu priznal, s uvedeným postupom podľa § 216 ods. 1 Trestného poriadku súhlasil, a vzhľadom na vyššie uvedené skutočnosti, osobu obvineného, s prihliadnutím na jeho doterajší život a na okolnosti prípadu som dospela k záveru, že u obvineného XXXXX sú splnené podmienky na rozhodnutie o podmienečnom zastavení trestného stíhania a toto rozhodnutie možno považovať za dostačujúce. 

      Podľa § 216 ods. 2 Trestného poriadku som obvinenému súčasne určila skúšobnú dobu v trvaní 16 mesiacov.

      Na základe vyššie uvedeného som rozhodla tak, ako je uvedené vo výroku tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Eva Javorová
prokurátorka